ธกส.ยันเงินขาดมือมีจำนำข้าว2หมื่นล.
จำนำข้าวนาปรังป่วนหนัก ธ.ก.ส.ยันสภาพคล่องมีแค่ 2 หมื่นล้านบาท ไม่พอรับจำนำ
19 ก.พ. 2556

จำนำข้าวนาปรังป่วนหนัก ธ.ก.ส.ยันสภาพคล่องมีแค่ 2 หมื่นล้านบาท ไม่พอรับจำนำ 
นายบุญไทย แก้วขันตี รองผู้จัดการธนาคารเพื่อการเกษตรและสหกรณ์การเกษตร (ธ.ก.ส.) กล่าวว่า การรับจำนำข้าวนาปรังปี 2555 ที่จะเริ่มในเดือน เม.ย.นี้ อยู่ระหว่างหารือหน่วยงานต่างๆ ว่าจะใช้เงินในการรับจำนำข้าวนาปรังประมาณ 11 ล้านตัน เป็นเงินประมาณ 1.51.6 แสนล้านบาท จากส่วนไหนบ้าง
ทั้งนี้ ทุกฝ่ายเสนอให้ใช้เงินจากสภาพคล่องของ ธ.ก.ส.ทั้งหมด ซึ่งปัจจุบันธนาคารมีสภาพคล่องประมาณ 1.9 แสนล้านบาท ต้องใช้ปล่อยสินเชื่อปกติประมาณ 1.6 แสนล้านบาท จะให้เพิ่มเติมเพื่อใช้รับจำนำข้าวได้เต็มที่ 1-2 หมื่นล้านบาทเท่านั้น
“ธนาคารต้องพิจารณาว่าการใช้สภาพคล่องของธนาคารจะต้องไม่กระทบการดำเนินงานปกติของธนาคาร ดังนั้นส่วนที่ขาดรัฐบาลต้องดำเนินการกู้ หรือเร่งระบายข้าว เพื่อนำเงินมารับจำนำข้าวรอบใหม่” นายบุญไทย กล่าว 
นายบุญไทย กล่าวว่า ขณะนี้ไทยมีปัญหาภัยแล้งคาดว่าอาจจะปลูกข้าวได้น้อยลง หากต้องใช้เงินรับจำนำข้าวนาปรังไม่เกิน 1.2 แสนล้านบาท อาจจะใช้สภาพคล่องของธนาคารทั้งหมดได้ แต่หากเกินกว่านั้นคงไม่ได้
นายทนุศักดิ์ เล็กอุทัย รมช.คลัง ในฐานะประธานคณะกรรมการ ธ.ก.ส. ได้ชี้แจงเรื่องการใช้สภาพคล่อง ธ.ก.ส.ในโครงการรับจำนำเพิ่มอีก 6 หมื่นล้านบาท เป็น 1.5 แสนล้านบาท ว่า เรื่องนี้ไม่ได้หารือในที่ประชุมคณะกรรมการ ธ.ก.ส. เพราะเป็นเรื่องที่นายกรัฐมนตรี และนายกิตติรัตน์ ณ ระนอง รองนายกรัฐมนตรีและ รมว.คลัง ต้องหารือกับกระทรวงพาณิชย์และคณะรัฐมนตรีว่าจะดำเนินการอย่างไร